Document ID: 32013D0332

DEĊIŻJONI TAL-KUNSILL
tal-10 ta' Ġunju 2013
dwar il-konklużjoni f’isem l-Unjoni Ewropea tal-Protokoll dwar l-iplimentazzjoni tal-Konvenzjoni Alpina tal-1991 fil-qasam tat-trasport (Protokoll dwar it-trasport)
(2013/332/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 91 flimkien mal-Artikolu 218(6)(a)(v), u l-ewwel paragrafu tal-Artikolu 218(8) tiegħu,
Wara li kkunsidra l-proposta mill-Kummissjoni Ewropea,
Wara li kkunsidra l-kunsens tal-Parlament Ewropew (1),
Billi:
(1)
Il-Konvenzjoni dwar il-ħarsien tal-Alpi (il-Konvenzjoni Alpina) ġiet konkluża f’isem il-Komunità Ewropea mill-Kunsill bid-Deċiżjoni 96/191/KE (2).
(2)
Il-Kunsill iddeċieda dwar l-iffirmar, f’isem il-Komunità, tal-Protokoll dwar l-Implimentazzjoni tal-Konvenzjoni Alpina tal-1991 fil-qasam tat-trasport (il-Protokoll dwar it-trasport) bid-Deċiżjoni 2007/799/KE (3).
(3)
Il-Protokoll dwar it-trasport huwa pass importanti fl-implimentazzjoni tal-Konvenzjoni Alpina u l-Unjoni hija impenjata biex jinkisbu l-għanijiet ta' dik il-Konvenzjoni.
(4)
Il-problemi transkonfinali ekonomiċi, soċjali u ekoloġiċi tal-Alpi għadhom sfida ewlenija li għandha tiġi indirizzata f'din iż-żona sensittiva ħafna.
(5)
Il-Protokoll dwar it-trasport jipprovdi qafas, ibbażat fuq il-prinċipju ta’ prekawzjoni, il-prinċipju ta’ prevenzjoni u l-prinċipju ta’ “min iniġġes, iħallas”, biex jiżgura l-mobbiltà sostenibbli u l-protezzjoni tal-ambjent, fir-rigward tal-mezzi kollha tat-trasport fir-reġjun Alpin fid-dawl tal-Artikolu 2 tal-Konvenzjoni Alpina.
(6)
Id-dispożizzjonijiet tal-Protokoll dwar it-trasport huma konformi mal-Politika Komuni tat-Trasport tal-Unjoni u jappoġġaw bis-sħiħ l-approċċ tat-“Trasport iktar Ekoloġiku” tal-Kummissjoni li ġie adottat fl-2008.
(7)
Ir-ratifika tal-Protokoll dwar it-trasport issaħħaħ il-kooperazzjoni transkonfinali ma' dawk il-pajjiżi li mhumiex membri tal-Unjoni, jiġifieri l-Liechtenstein, Monako u l-Iżvizzera, li għandu jgħin biex jiġi żgurat li l-objettivi tal-Unjoni ikunu kondiviżi mill-imsieħba reġjonali u li tali inizjattivi ikopru r-reġjun Alpin kollu.
(8)
Il-Protokoll dwar it-trasport għandu għalhekk jiġi approvat,
ADOTTA DIN ID-DEĊIŻJONI:
Artikolu 1
Il-Protokoll dwar l-Implimentazzjoni tal-Konvenzjoni Alpina tal-1991 fil-qasam tat-trasport (il-Protokoll dwar it-trasport) huwa b'dan approvat f’isem l-Unjoni. (4)
Artikolu 2
Il-President tal-Kunsill huwa b’dan awtorizzat li jinnomina l-persuna/i bis-setgħa li tiddepożita/jiddepożitaw, f'isem l-Unjoni, l-istrument tal-approvazzjoni mar-Repubblika tal-Awstrija skont l-Artikolu 24 tal-Protokoll dwar it-trasport u tagħmel/jagħmlu id-dikjarazzjoni li ġejja:
“B’konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwiet u ssuċċediet lill-Komunità Ewropea u minn dik id-data teżerċita d-drittijiet kollha u tassumi l-obbligi kollha tal-Komunità Ewropea. Għalhekk, referenzi għal "il-Komunità Ewropea" jew għal "il-Komunità" fit-test tal-Protokoll għandhom, fejn xieraq, jinqraw bħala referenzi għal "l-Unjoni Ewropea".”.
Artikolu 3
Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fil-Lussemburgu, l-10 ta’ Ġunju 2013.

Labels: 8
19
5
20